உத்தராகண்டம் மலைத் துவரம் பருப்பு

**உத்தராகண்டம் மலைத் துவரம் பருப்பு** (*Uttarakhand pahari toor dal*) இந்தியாவின் உத்தராகண்டம் மாநிலத்தில் பயிரிடப்படுகிறது.  மலைத் துவரம் பருப்பு உத்தராகாண்டம் மாநிலத்தின் அனைத்து 13 மாவட்டங்களிலும் பயிரிடப்படுகிறது. சாமோலி, அல்மோரா, தெக்ரி கார்வால், நைனித்தால், பித்தோரகர் பிதௌரகட் மற்றும் சம்பாவத் ஆகிய முக்கியப்  பகுதிகளில் அதிக அளவில் மலைத் துவரம்பருப்பு பயிரிடப்படுகிறது.

மலைத் துவரம் பருப்பின் புவிசார் குறியீடு அங்கீகாரத்தின் கீழ், இது உத்தராகண்டம் மலைத் துவரம் பருப்பு என்றே குறிப்பிடப்படுகிறது.

## பெயர்க்காரணம்
உத்தராகண்டம் மலைத் துவரம் பருப்பு என்பது உத்தராகண்டம் மாநிலத்தின் பெயரிடப்பட்ட மதிப்புமிக்க விவசாய விளைபொருளாகும். இந்த பெயர் உள்ளூர் மாநில மொழியான இந்தி மொழியில் இருந்து பெறப்பட்டது ஆகும்.  "பகாரி" என்றால் மலைப்பகுதி, "தூர்" என்றால் துவரை, மற்றும் "தால்" என்றால் பயறு என்றும் பொருளாகும்.

## விளக்கம்

உத்தரகாண்டம் மாநிலத்தின் காலநிலையில் பயிரிடப்படும் இந்த மலைத் துவரம் பருப்பு, தனித்துவமான பண்புகளையும் குணாதிசயங்களையும் கொண்டுள்ளது. இயற்கை தன்மை மற்றும் தனித்துவமான சுவை அதிக தேவையைத் தூண்டுகிறது. சமவெளிப் பகுதியில் விளையும் துவரம் பருப்பிலிருந்து தரம் மற்றும் நிறத்தில் மலைத் துவரம் பருப்பு வேறுபடுகிறது. இது உத்தரகாண்டின் மழையை நம்பிய விவசாயத்தில் ஒரு அத்தியாவசிய பருப்பு பயிராகும். இந்தியாவில் தோன்றிய இப்பருப்பு, வெப்பமண்டல மற்றும் அரை வெப்பமண்டல பகுதிகளில் பரவலாக பயிரிடப்படுகிறது. உண்மையான, இயற்கையாக விளையும் மலைத் துவரம் பருப்பு உத்தரகாண்டின் மாசுபடாத சூழலில் பயிரிடப்படுகிறது.

உத்தராகண்டம் மாநிலத்தில் நிலையான வளர்ச்சிக்காக 12 பயிர்களை ஒன்றாகப் பயிரிடும் பாரம்பரிய நடைமுறையான 'பராக்னச்சா' (பன்னிரண்டு விதைகள்) என்ற நடைமுறையில் துவரம் பருப்பு ஒரு முக்கிய அங்கமாகும். விவசாயிகள் துவரம் பருப்பை ஒரு கலப்புப் பயிராகப் பயிரிட்டு, ஒவ்வொரு பயிரும் முதிர்ச்சியடைந்தவுடன் அறுவடை செய்கின்றனர். இந்த அணுகுமுறை பல்லுயிர் பெருக்கத்தை ஊக்குவிப்பதோடு, விவசாயிகளுக்கு நிலையான வருமானத்தையும் உறுதி செய்கிறது. துவரம் பருப்பைத் தனிப் பயிராகவோ அல்லது தானியங்களுடன் கலந்தோ பயிரிடலாம்.

மலைத் துவரம் பருப்பு உத்தராகண்டத்தின் வேளாண்-சூழலியல் நிலைமைகளுக்கு மிகவும் பொருத்தமானது. இது மண் பாதுகாப்பு மற்றும் தானிய உற்பத்தியை ஊக்குவிக்கும் மிகக் குறுகிய கால ரகமாகும்.  ஒரு எக்டேருக்கு 1,800 கிலோ வரை மகசூல் தரக்கூடியது.  விவசாயிகளுக்கு ஒரு மதிப்புமிக்க பயிராக அமைகிறது. குறைந்த மண் வளம் உள்ள பகுதிகளில் துவரம் பருப்பு நன்கு வளரும். சவாலான மண் நிலைமைகள் உள்ள பகுதிகளுக்கும் ஒரு சிறந்த பயிராக அமைகிறது. பெரும்பாலும் வரப்புப் பயிராகவும் பயன்படுத்தப்படுகிறது. விவசாயிகளுக்கு தற்காலிக வேலி அமைக்க உதவுகிறது. உத்தராகண்டத்தில், 55 சதவீதத்திற்கும் அதிகமான பகுதி மழையை நம்பிய மலை விவசாயத்தின் கீழ் உள்ளது. இதனால் துவரம் பருப்பு இப்பகுதிக்கு ஒரு முக்கிய பயிராக அமைகிறது. துவரம் பருப்பு 2,000 மீட்டர் உயரம் வரை வெற்றிகரமாக பயிரிடப்படுகிறது.  இப்பகுதியின் மாறுபட்ட நிலப்பரப்புக்கு ஏற்ப தன்னை தகவமைத்துக் கொள்ளும் திறனையும் இப்பயிர் நிரூபிக்கிறது. ஒட்டுமொத்தமாக, மலைத் துவரம் பருப்பு உத்தராகண்டத்தின் விவசாயத்தில் ஒரு முக்கிய பயிராகும்.  விவசாயிகளுக்கு நிலைத்தன்மை, பல்லுயிர் பெருக்கம் மற்றும் பொருளாதார வளர்ச்சியை இப்பயிர் ஊக்குவிக்கிறது.

## புவியியல் குறியீடு
இந்திய அரசின் கீழ் செயல்படும் புவியியல் குறியீடுகள் பதிவகத்தால், 2023 ஆம் ஆண்டு நவம்பர் மாதம் 8 அன்று இதற்குப் புவியியல் குறியீடு தகுதி வழங்கப்பட்டது.

நரேந்திர நகரைச் சேர்ந்த  விவசாயிகள் உற்பத்தியாளர் சுயாட்சி கூட்டுறவு என்ற  அமைப்பு, *உத்தராகண்டம் மலைத் துவரம் பருப்பு* வகைக்குப் புவியியல் குறியீடு பதிவு செய்யப் பரிந்துரைத்தது. 2022-ஆம் ஆண்டு ஏப்ரல் மாதத்தில்  இதற்கான விண்ணப்பம் தாக்கல் செய்யப்பட்டதைத் தொடர்ந்து, 2023-ஆம் ஆண்டில் சென்னையில் அமைந்துள்ள புவியியல் குறியீடுகள் பதிவகத்தால் இந்தத் துவரம்பருப்பு வகைக்கு புவியியல் குறியீடு குறியீடு வழங்கப்பட்டது. இதன் மூலம், *உத்தராகண்டம் மலைத் துவரம் பருப்பு* என்ற பெயர், அப்பகுதியில் பயிரிடப்படும் துவரம்பருப்பு வகைக்கு மட்டுமே உரித்தான பிரத்யேகப் பெயராக மாறியது. இதன் வாயிலாக, உத்தராகண்டம் மாநிலத்திலிருந்து  புவியியல்  குறியீட்டைப் பெறும் முதல் துவரம்பருப்பு வகையாகவும், அம்மாநிலத்திலிருந்து இக்குறியீட்டைப் பெறும் 20-ஆவது வகை பொருளாகவும் இப்பயிர் திகழ்கிறது.

இந்தப் புவியியல் குறியீடானது, இத்துவரம்பருப்பு வகையைச் சட்டவிரோதமான விற்பனை மற்றும் சந்தைப்படுத்தலிலிருந்து பாதுகாப்பதுடன், அதற்குச் சட்டரீதியான பாதுகாப்பையும் ஒரு தனித்துவமான அடையாளத்தையும் வழங்குகிறது.

## மேலும் காண்க
* குல்பர்கா துவரம் பருப்பு
* அட்டப்பாடி துவரை

## மேற்கோள்கள்

பகுப்பு:இந்திய உணவுகள்
பகுப்பு:உத்தராகண்டத்தின் புவியியல்